ДЕКАНУ ФИЛОЗОФСКОГ ФАКУЛТЕТА У НИШУ

ИЗБОРНОМ ВЕЋУ ФИЛОЗОФСКОГ ФАКУЛТЕТА У НИШУ

Веће Департман за немачки језик и књижевност је на својој седници од 19.09.2019. год. усвојило следеће оцене

# ОЦЕНА РЕЗУЛТАТА НАУЧНОГ И ИСТРАЖИВАЧКОГ РАДА КАНДИДАТА

Кандидаткиња др Николета Момчиловић објавила јe до сада 13 научних радова, од тога 6 радова у часописима, 7 радова у тематским или зборницима са конференција, а објављена су два резимеа са скупова као и два прилога у некатегорисаним часописима. Кандидаткиња је до сада излагала на шест домаћих и међународних скупова. На основу теме докторске дисертације као и сталих радова може се уочити да су области интересовања кандидаткиње примењена лингвистика, глотодидактика и социолингвистика, са посебном фокусу на вишејезичности у настави страних језика као актуелној области глотодидактике у европском образовању, а све популарнијој у домаћем образовном контексту. Њена истраживања показују теоретско и практично владање наведеним областима које су од значаја за методику и дидактику наставе страних језика...

Најзначајнији научни рад др Момчиловић јесте докторска дисертација под називом *Немачки као други страни језик у Србији*, која представља оригиналан научни допринос истраживању дидактике вишејезичности. У раду се анализира учењe и усвајањe немачког као другог страног (терцијарног) језика након енглеског као првог у погледу два фактора развоја вишејезичности - језичке свесности и свесности о учењу језика. Позитивни налази у погледу међујезичких утицаја могу послужити као полазна тачка за даља истраживања и планирање концепта наставе терцијарних језика, а такође као основа будућег стручног усавршавања.

Др Николета Момчиловић је до сада учествовала у 1 научноистраживачком пројекту и неколико стручних пројеката. Кандидаткиња је коаутор или аутор више програма стручног усавршавања наставника немачког језика које је акредитовало Министарства просвете и реализатор је већег броја семинара за усавршавање наставника немачког језика. Кандидаткиња је рецензирала (а врло често и лекторисала) радове за четири часописа и зборнике националног и међународног значаја, члан је редакције једног часописа, а неколико пута је била члан организационог или програмског одбора конференције НИСУН

Имајући у виду горе наведена постигнућа, Веће Департмана за немачки језик и књижевност усвојило је **позитивну оцену** научно-истраживачког рада др Николете Момчиловић.

У Нишу, 19.09.2019. Управница Департмана за

немачки језик и књижевност

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Николета Момчилови

ДЕКАНУ ФИЛОЗОФСКОГ ФАКУЛТЕТА У НИШУ

ИЗБОРНОМ ВЕЋУ ФИЛОЗОФСКОГ ФАКУЛТЕТА У НИШУ

ОЦЕНА АНГАЖОВАЊА КАНДИДАТА У РАЗВОЈУ НАСТАВЕ И РАЗВОЈУ ДРУГИХ ДЕЛАТНОСТИ ВИСОКОШКОЛСКЕ УСТАНОВЕ

Кандидаткиња др Николета Момчиловић ради од 2006. год. на Филозофском факултету у Нишу, у оквиру Центра за стране језике, најпре као предавач, а од 2011. год. као наставник страног језика за ужу научну област Германистика на нематичним департманима на предметима Немачки језик 1, 2, 3, 4, 5 и 6, као и на Департману за немачки језик и књижевност на предметима Савремени немачки језик 1 и савремени немачки језика 2. Њен рад се одликује високом стручношћу и модерним приступом у настави немачког језика, што доприноси целокупном развоју наставе страних језика на Факултету. Поред тога била је ангажована у краћим периодима у настави из предмета Немачки језик на Учитељском факултету у Врању, Економском факултету у Крагујевцу и више пута на Правном факултету у Нишу, како би овај предмет био одржан у понуди и поред недостатка наставника.

Кандидаткиња је коаутор и/или реализатор седам програма стручног усавршавања наставника немачког језика из области методике и дидактике наставе немачког језика. Ови програми потврђују педагошке и методско-дидактичке компетенције кандидаткиње, релевантне за наставу из предмета за које конкурише (Савремени немачки језик и Методика наставе немачког језика), компетенције релевантне за инструктора методике и дидактике наставе немачког језика и креативност у креирању програма стручног усавршавања наставника немачког језика.

Од 2000. кандидаткиња је реализовала 12 семинара за стручно усавршавање наставника немачког језика у организацији Министарства просвете, Гете-Института и Удружења наставника немачког језика на којима колегама преноси савремена педагошка сазнања и концепте, али и друге обуке за наставнике у сарадњи са појединим школама (нпр. 2018. семинар о билингвалној настави у Првој Нишкој гимназији „Стеван Сремац“). Од 2000. год. стручни је члан више комисија за давање мишљења о раду наставника приправника у Нишу; такође ментор наставницима приправницима (гимназије „Стеван Сремац“ и „Бора Станковић“ у Нишу и др.).

Кандидаткиња др Николета Момчиловић је неколико година била ангажована у организацији и вођењу факултативних курсева немачког језика у оквиру Центра за стране језике, у сарадњи са Немачком академском службом за размену–ДААД. Овим активностима студентима се омогућавала већа покретљивост и повећана мотивација за усавршавањем и студентском разменом, а Факултет је тиме остваривао бољу међународну сарадњу.

Од почетка рада на Филозофском факултету др Момчиловић је члан Наставно-научног као и Изборног већа, била је дугогодишњи секретар Центра за стране језике, члан је Савета Факултета, члан Колегијума, члан већа Центра за професионално усавршавање, координатор за међународну размену испред Департмана за немачки језик и књижевност, члан Комисије за признавање испита студентима у оквиру међународне размене на студијском програму Немачки језик и књижевност, члан Комисије за полагање испита за лиценцу од 2016. (у организацији Регионалног центра за професионални развој запослених у Нишу), члан Програмског одбора конференције НИСУН за 2019, члан Комисије за полагање шријемног испита за двојезично немачко одељење у Првој нишкој гимназији „Стеван Сремац“ за 2018.годину (и неколико година уназад).

Велики допринос у развоју наставе дала је као руководилац Комисије за израду студијског програма ОАС немачког језика и књижевности од 2016-2019.године (креатор курикулума и силабуса обавезних предмета, састављање и набавка библиотечких јединица за студије германистике, спровођење конкурса за потребе Департмана итд.), руководилац је тима за прву акредитацију студијског програма ОАС Немачки језик и књижевност, управник је Департмана за Немачки језик и књижевност од његовог оснивања.

На департманима Филозофског факултета (Англистика, Романистика) била је више пута члан комисија за организацију и спровођење пријемних испита или рангирање, а два пута председник или члан комисије за организацију и спровођење пријемних испита на матичном департману, припремала је тестове за пријемни испит на Департманима за немачки језик и књижевност, руски језик и књижевност и француски језик и књижевност.

Следећа група активности тиче се рада на рецензирању и лекторисању радова у часописима и зборницима са научних скупова Факултета и Универзитета у Нишу („Philologia mediana“, „Facta universitatis, Series Linguistics and Literature“, „Теме“ и више зборника са научних скупова НИСУН), и члан је редакције „Philologia mediana“.

Др Николета Момчиловић боравила је 2018.год. у оквиру Еразмус + програма у Бамбергу ради успостављања будуће сарадње на размени студената Филозофског факултета.

Учествовала је у организацији, припреми и извођењу више приредби на Филозофском факултету у Нишу (нпр. Свечана академија поводом оснивања Департмана за немачки језик и књижевност, новембра 2018.) и промоција студијског програма ОАС Немачки језик и књижевност.

Као дугогодишњи активни члан Удружења наставника немачког језика Србије од 1997. год. била је члан организационих одбора годишњих научно-стручних скупова (2016, 2014, 2012 и 2010) на којима је организовано и усавршавање наставника.

На основу свега наведеног, Веће Департмана за немачки језик и књижевност кандидаткињи др Николети Момчиловић даје позитивну оцену за ангажовање у развоју наставе и у развоју других делатности високошколске установе.

У Нишу, 19.09.2019. Управница Департмана за

немачки језик и књижевност

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Николета Момчиловић

ДЕКАНУ ФИЛОЗОФСКОГ ФАКУЛТЕТА У НИШУ

ИЗБОРНОМ ВЕЋУ ФИЛОЗОФСКОГ ФАКУЛТЕТА У НИШУ

# ОЦЕНА РЕЗУЛТАТА ПЕДАГОШКОГ РАДА КАНДИДАТА

Кандидаткиња др Николета Момчиловић има дугогодишње педагошко искуство, најпре као гимназијски наставник, а затим од 2006. као предавач за предмете Немачки језик I и II (предавања, вежбе, испити) по старом предболоњском програму на нематичним депaртманима, затим као наставник страног језика за предмете Немачки језик 1, 2, 3, 4, 5 и 6 (предавања, вежбе, испити) по болоњском програму на нематичним департманима Филозофског факултета у Нишу у оквиру Центра за стране језике, а од 2018. године истовремено и на матичном Департману за немачки језик и књижевност на предметима Савремени немачки језик 1 и Савремени немачки језик 2 (вежбе). Поред тога кандидаткиња је ангажована и као предавач за немачки језик на Правном факултету у Нишу.

У свом дугогодишњем раду показала је отвореност за сарадњу са студентима, одговорна је, пожртвована и приступачна, пружа стручну помоћ и усмерава студенте у току студија. Била је и члан неколико комисија за избор у лекторска и једно наставничко звање..

Кандидаткиња се дуги низ година усавршава у земљи и иностранству (око 50 усавршавања, обука, семинара, пројеката), развијајући своје наставничке компетенције, што доприноси осавремењавању наставе језика на департманима на којима је радила у протеклом периоду. Осим тога, вишегодишње искуство као сертификовани инструктор методике и дидактике наставе немачког језика (аутор и реализатор семинара) као и истраживања и докторат из области методике и дидактике потврђују опредељеност ка примењеној лингвистици и глотодидактици, што указује на високи педагошки квалитет.

На основу увида у дугогодишњи педагошки рад Николете Момчиловић може се закључити да се ради о компетентном и преданом  наставнику, на основу  чега Веће Департману за немачки језик и књижевност даје **позитивну** **оцену** за резултате педагошког рада.

У Нишу, 19.09.2019. Управница Департмана за

немачки језик и књижевност

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Николета Момчиловић

ДЕКАНУ ФИЛОЗОФСКОГ ФАКУЛТЕТА У НИШУ

ИЗБОРНОМ ВЕЋУ ФИЛОЗОФСКОГ ФАКУЛТЕТА У НИШУ

# ОЦЕНА РЕЗУЛТАТА КОЈЕ ЈЕ КАНДИДАТ ПОСТИГАО У ОБЕЗБЕЂИВАЊУ

# НАУЧНО-НАСТАВНОГ ПОДМЛАТКА НА ФАКУЛТЕТУ

Др Николета Момчиловић била је члан комисије за избор наставника у звање наставник страног језика за предмет  *Немачки језик* (на нематичним департманима) на Филозофском факултету у Нишу 2016. (према Одлуци Научно-стручног већа за друштвене и хуманистичке науке Универзитета у Нишу, 6p. 8/18-01-009/16-034 од 27.12.2016.), као и члан две комисије за избор лектора за предмет *Немачки језик* (на нематичним департманима) на Филозофском факултету у Нишу 2016. (Одлука Научно-стручног већа 6p. 396/1-5-01 од 23.11.2016. године) и 2017. (Одлука Изборног већа Филозофског факултета Универзитета у Нишу 6p. 3111 - 5 - 01 од 18.01.2017. године).

Кандидаткиња није била у прилици да буде члан комисија или ментор у изради дипломских и мастер радова, јер је до сада обављала наставу у звању наставника страног језика на нематичним департманима, а на Департману за немачки језик и књижевност још увек нема завршних радова јер је 2018/2019 уписана тек прва генерација студената на ОАС Немачки језик и књижевност.

Свој допринос у развоју научног подмлатка ипак пружа тиме што помаже студентима у оквиру предмета *Немачки језик 1 - 6* око израде семинарског рада/презентације у области немачког језика и културе (избор теме истраживања, тумачење и превођења стручних термина, припрема истраживања на терену, израда упитника, избор материјала/литературе), и у оквиру предмета *Савремени немачки језик* око израде семинарског рада/презентације (техника израде, помоћ у избору теме и писању), мотивишући их за језичка истраживања. Тиме врши припрему студената за сровођење истраживања, писање будућих дипломских и научних радова и презентовање истих пред стручним комисијама.

Поред тога, др Момчиловић помаже млађим сарадницима на Департману, упућујући их на актуелне теме, изворе и литературу у области језичких истраживања, подучава их техникама писања и презентовања радова.

Тиме је показала да поседује интересовање и потребне компетенције за мотивисање и праћење научног подмлатка на Факултету у делу израде презентација и семинарских радова као и истраживања. Коректан и сараднички однос са студентима и креативност у приступу и истраживање језичких и интеркултурних тема доприносе успешности семинарских радова, као и повећаном интересовању студената за језичка истраживања.

Имајући у виду наведене разлоге може се констатовати да кандидаткиња поседује потребне компетенције за мотивацију, праћење и обезбеђивање научно-наставног подмлатка на факултету и да су резултати њеног рада у том сегменту видљиви, на основу чега се даје **позитивна оцена**.

У Нишу, 19.09.2019. Управница Департмана за

немачки језик и књижевност

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Николета Момчиловић

Универзитет у Нишу

Филозофски факултет

Департман за немачки језик и књижевност

Изборном већу

Филозофског факултета у Нишу

ОЦЕНA ПРИСТУПНОГ ПРЕДАВАЊА

Др Николета Момчиловић, кандидат на конкурсу за избор једног наставника у звање *доцент* за ужу научну област Немачки језик (Савремени немачки језик 7 и Методика наставе немачког језика 1) одржала је приступно предавање 22. јула 2019. године, на Филозофском факултету у Нишу, под називом: Учење и усвајање језика (први језик, други језик, страни језик, вишејезичност), пред Комисијом у следећем саставу:

1. Др Марина Ђукић Мирзајанц, доцент на Филозофском факултету Универзитета у Нишу, ужа научна област: Германистика;

2. Др Добрила Бегенишић, ванредни професор на Филозофском факултету Универзитета у Источном Сарајеву, ужа научна област: Специфични језици - Германистика;

3. Др Јасмина Ђорђевић, доцент на Филозофском факултету Универзитета у Нишу, ужа научна област Англистика (Енглески језик на нематичним департманима).

На основу Извештаја комисије, Департман за немачки језик и књижевност предлаже Изборном већу Филозофског факултета у Нишу да усвоји позитивну оцену одржаног приступног предавања.

У Нишу, 19.09.2019. Управница Департмана за

немачки језик и књижевност

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Николета Момчиловић